
Ώρα ευθύνης για τον Δήμο Πατρέων – Η έλλειψη πολιτικής βούλησης και Δημοτικής Αστυνομίας αφήνουν την πόλη έρμαιο των βανδαλισμών

Η ανεξέλεγκτη αναγραφή συνθημάτων και τα οπαδικά γκράφιτι σε δημόσιους χώρους αποτελούν πλέον ένα από τα σοβαρότερα αισθητικά και κοινωνικά προβλήματα για την Πάτρα. Η εικόνα της τρίτης μεγαλύτερης πόλης της χώρας υποβαθμίζεται καθημε- ρινά, προκαλώντας την έντονη αγανάκτηση των κατοίκων. Οι συνεχιζόμενοι βανδαλισμοί σε καμία περίπτωση δεν αποτελούν καλλιτεχνική έκφραση. Είναι μια ξεκάθαρη προσβολή της κοινής αισθητικής και μια διαρκής υποβάθμιση της ποιότητας ζωής των Πατρινών.
Το πρόβλημα έχει λάβει ανησυχητικές διαστάσεις και επηρεάζει άμεσα κρίσιμους τομείς της καθημερινότητάς μας στην πόλη:
· Οδική Ασφάλεια σε Κίνδυνο: Στη Γούναρη, στην Ακτή Δυμαίων, στην Κορίνθου, στη Μαιζώνος αλλά και σε όλη την έκταση του Δήμου, εκατοντάδες σήματα της Τροχαίας είναι καλυμμένα με σπρέι. Οι οδηγοί στερούνται κρίσιμων πληροφοριών. Αυτό προκαλεί σύγχυση στους δρόμους και αυξάνει κατακόρυφα τον κίνδυνο σοβαρών τροχαίων ατυχημάτων.
· Βεβήλωση Πολιτιστικής Κληρονομιάς: Εμβληματικά τοπόσημα, όπως τα σκαλιά της Αγίου Νικολάου, το θέατρο Απόλλων, η πλατεία Β. Γεωργίου κ.α. γίνονται συστηματικά στόχοι οπαδικών συνθημάτων και όχι μόνο. Η ιστορική μνήμη αλλοιώνεται και η τουριστική εικόνα της αχαϊκής πρωτεύουσας πλήττεται ανεπανόρθωτα στα μάτια των επισκεπτών.
· Τεράστιο Οικονομικό Κόστος: Ο διαρκής καθαρισμός των επιφανειών και η αντικατάστα- ση των κατεστραμμένων απαιτούν πολύτιμους πόρους. Τα χρήματα των Πατρινών φορολογουμένων σπαταλώνται για την αποκατάσταση ζημιών, αντί να επενδύονται σε αναγκαία έργα πρασίνου, καθαριότητας και βελτίωσης των υποδομών.
Απέναντι σε αυτή την κατάσταση, ο Δήμος Πατρέων οφείλει επιτέλους να βγει μπροστά. Δυστυχώς, η σημερινή εικόνα εγκατάλειψης αποτυπώνει την πλήρη έλλειψη πολιτικής βούλησης από την πλευρά της δημοτικής αρχής να συγκρουστεί με το πρόβλημα. Η παντελής απουσία μιας οργανωμένης Δημοτικής Αστυνομίας, που θα μπορούσε να συμβάλει αποτρέποντας τους βανδαλισμούς σε καθημερινή βάση, αφήνει το δημόσιο χώρο εντελώς απροστάτευτο στην αυθαιρεσία των ασυνείδητων.
Δεν αρκεί η παθητική καταγραφή των ζημιών ούτε η μετάθεση ευθυνών. Καλούμε τη δημοτική αρχή να επιδείξει την απαιτούμενη πολιτική βούληση, να πρωτοστατήσει σε μια συντονισμένη εκστρατεία καθαρισμού, εφαρμογής με υλικά anti-graffiti των χώρων ευθύνης της, δημιουργία Δημοτικής Αστυνομίας, εγκατάστασης καταγραφικών συστημάτων και επιβολής προστίμων σε όσους βεβηλώνουν την πόλη. 
Η ανοχή στην καταστροφή της πόλης μας πρέπει να σταματήσει σήμερα.

